Femen

Femen () on ukrainalainen feministinen protestiryhmä, joka perustettiin vuonna 2008. Järjestö on tullut tunnetuksi paljasrintaisista nuorista naisista koostuvista mielenosoituksistaan.
Perustaja Oleksandra Ševšenkon mukaan järjestön on tarkoitus taistella patriarkaattia vastaan sen kolmessa ilmenemismuodossa: naisten riisto, diktatuuri ja uskonto.
Järjestöä vuonna 2010 johtaneen Anna Hutsolin (Gutsol) mukaan päämääränä on parantaa naisten asemaa miehisessä Ukrainassa. Hutsolin mukaan paljasrintaisuus auttaa heitä saamaan äänensä kuuluviin. Järjestössä oli tuolloin noin 300 aktiivia.  Perustajajäseniä olivat Oleksandra Ševšenkon ohella Anna Hutsol, Inna Ševtšenko ja Oksana Šaško. Inna Ševtšenko anoi vuonna 2012 Ranskasta turvapaikkaa ja Oksana Šaško vuonna 2011. Vuonna 2012 järjestöllä oli Ukrainassa noin 40 aktiivia ja ulkomailla noin 100 kannattajaa.

Toiminta 

Femen aktivistit protestoivat Venäjän presidentti Vladimir Putinin vierailua vastaan Saksan liittokansleri Angela Merkelin luona elokuussa 2011. Vuonna 2011 järjestö protestoi uusiseelantilaisen radioaseman järjestämää "Win a Wife" -kilpailua. Joulukuussa 2011 kolme jäsentä, joista yksi oli Oksana Šaško, protestoi Minskissä Valko-Venäjän presidentti Aleksandr Lukasenkan uudelleenvalinnan vuosipäivänä ja vaati vapautta poliittisille vangeille yläruumiit paljastettuina. Yksi naisista tekeytyi presidentin näköiseksi. Protestia uutisoineet kuusi toimittajaa pidätettiin. Turvallisuuspalvelu vangitsi naiset, heitä kuulusteltiin, heidät vietiin huputettuina metsään, riisutettiin kokonaan alasti nelinkontin, valeltiin öljyllä, uhkailtiin veitsillä ja heidän hiuksensa leikattiin. Lopuksi he saivat etsiytyä omin avuin pois metsästä.

Femen vastusti Ukrainassa vuonna 2012 järjestettyjen jalkapallon Euroopan-mestaruuskilpailujen yhteydessä sallittua seksiturismia.
Tammikuussa 2012 Femen vastusti Valko-Venäjälle myönnettyjä vuoden 2014 jääkiekon maailmanmestaruuskilpailuja. He vastustivat Vladimir Putinia vuoden 2012 Venäjän presidentinvaalissa.
Heinäkuussa 2012 Femenin jäsen hyökkäsi patriarkka Kirilliä päin Kiovan lentokentällä. Hänen selkäänsä oli kirjoitettu englanniksi kehotus tappaa patriarkka. Elokuussa 2012 Femenin jäsen sahasi moottorisahalla poikki Kiovan keskustassa puuristin solidaarisuudesta oikeudessa ollutta Pussy Riot -ryhmää kohtaan. Risti oli Ukrainan median mukaan pystytetty kommunistien 1920-1930-luvuilla suorittamien kristittyjen vainojen uhrien muistolle. Tämän tiedon Inna Ševtšenko kuitenkin kiistää ja sanoo ristin olleen toinen.

Vuonna 2013 Amina Sboui nostatti kohun Tunisiassa yläosattomilla Facebook-kuvilla ja maalaamalla sanan "FEMEN" hautausmaan aitaan. Hänet pidätettiin 19. toukokuuta 2013. Femen-johtaja Inna Ševtšenko julisti 4.4. olevan Kansainvälisen topless jihad -päivän. Myöhemmin kolme aktivistia pidätettiin Tunisissa yläosattomasta mielenosoituksesta oikeustalon edustalla. Sboui vapautettiin 1. elokuuta, mutta hän erosi ryhmästä syyttäen sitä islamofobiasta ja hämärästä rahoituksesta. Helmikuussa 2013 aktivistit osoittivat mieltään Pariisin Notre Damen katedraalissa ja huusivat väistyvän paavi Benedictus XVI:n vastaisia iskulauseita.Oikeus vapautti syytteistä kahdeksan aktivistia, joita turvamiehet ja sivulliset olivat mukiloineet.
Huhtikuussa 2013 Femen hyökkäsi Belgian katolista arkkipiispa André-Jozef Léonardia vastaan Brysselissä, kun hän osallistui sananvapautta ja jumalanpilkkaa käsittelevään paneeliin ULB-yliopistolla. Kesäkuussa 2013 kolme aktivistia Tunisiasta, Egyptistä ja Ruotsista livahti burkat päällä Tukholman Södermalmin moskeijaan, jossa he vastustivat šariaa ja vaativat naisten vapauttamista kunnes poliisi vei heidät pois. Joulukuussa 2013 ukrainalaiset Femen aktivistit osoittivat mieltään katolisen kirkon aborttivastaisuutta kohtaan Pietarinkirkon aukiolla huutamalla: "Joulu on peruutettu!". Inna Ševtšenkon rinnan ihoon oli maalattu iskulause: "Jeesus on abortoitu". Tammikuussa 2013 Femenin aktivisiti olivat osoittaneet mieltään samassa paikassa samaa sukupuolta olevien avioliitto-oikeuksien puolesta. Joulukuussa 2013 kaksi Femen aktivistia osoitti mieltään saksalaisessa tv talk-show'ssa Qatarin 2022 jalkapallon MM-kisoja vastaan vierasrakennustyöläisten oikeuksien puolesta huutamalla: "Boikotti, FIFA, Mafia!" ja heidän ihoonsa oli maalattu verta vuotavia jalkapalloja sekä iskulauseet: "Verta ja pelejä" (Blut und Spiele) sekä "Älä pelaa ihmisoikeuksilla". Protestiin osallistui myös kaksi miestä, jotka kannattelivat taustalla banneria.

Maaliskuussa 2014 kaksi ranskalaista Femen aktivistia pidätettiin äänestyspaikalla Turkissa, jonne pääministeri Recep Tayyip Erdoğanin oli määrä tulla äänestämään.
Kesäkuussa 2014 Femen osoitti ensimmäistä kertaa mieltään Israelissa. Maaliskuussa 2014 kaksi Femen aktivistia protestoi Simforepolissa Krimillä Venäjän miehitystä vastaan ihoon maalattuna ja huutamalla: "Lopettakaa Putinin sota!" Lokakuussa 2014 Iana Jdanova tuomittiin Ranskassa sakkoihin säädyttömyydestä ja vahingonkorvauksiin Venäjän presidentti Vladimir Putinin vahanuken tuhoamisesta Musée Grévin vahamuseossa Pariisissa. Jdanovan rintaan oli kirjoitettu "Kill Putin" kun hän rikkoi nuken veitsellä.
Lokakuun lopulla kaksi aktivistia tunkeutui osoittamaan mieltään Ranskan presidentti François Hollandelle. Inna Ševšenkon mukaan he halusivat esittää kysymyksiä presidentin mielipiteestä kahden oikeudessa olleen Femenin jäsenen jutussa.  Marraskussa 2014 ukrainalaiset Femen aktivistit protestoivat ylävartalo paljaana ihoon maalatuin iskulausein paavi Franciskuksen tulevaa vierailua vastaan Euroopan parlamentissa Strassbourgissa mm. iskulausein "paavi ei ole poliitikko". 

Helmikuussa 2015 Femenin mielenosoittajat heittäytyivät ihoonsa maalattuja iskulauseita sisältävinä IMF:n entistä johtajaa Dominique Strauss-Kahnia kuljettaneen auton päälle tämän tullessa Lillessä oikeudenkäyntiin epäiltynä prostituutiopalveluiden käyttämisestä. Huhtikuussa 2015 Femenin mielenosoittaja hyökkäsi Euroopan keskuspankin tiedotustilaisuudessa keskuspankin pääjohtajan Mario Draghin edessä olevalle pöydälle, heitti pöydällä olleet Draghin paperit ilmaan ja levitti Draghin päälle paperisilppua. Mielenosoittajan paidassa luki teksti Euroopan keskuspankin diktatuurista. Toukokuussa 2015 Femen aktivistit protestoivat Le Front Nationalin johtajan, oikeistopoliitikko Marine Le Peniä vastaan tämän vappupäivän puheen aikana, mm. tekemällä läheisellä parvekkeella natsiterveydyksiä ja esiintymällä iho maalattuna iskulauseilla. Kaksi Femenin ranskalaista mielenosoittajaa karkotettiin Marokosta heidän osoitettuaan mieltä homoseksuaalien oikeuksien puolesta Rabatissa. Homoseksuaalisuus on kielletty Marokossa, jossa siitä voi saada kolme vuotta vankeutta.  

Tammikuussa 2016 Femen aktivisti protestoi Iranin presidentti Hassan Ruhanin vierailua vastaan Pariisissa ripustautumalla hirttosilmukan näköisellä köydellä Debillyn kävelysiltaan, lähellä Eiffel-tornia, Iranin lippu ihoonsa maalattuna, siltaan yläpuolelle ripustettuna banneri, jossa luki: "Tervetuloa Ruhani, vapauden pyöveli".  Toukokuussa 2016 Femenin aktivistit protestoivat äärioikeistolaisen Kansallinen rintama (Le Front National) puolueen päämajan edustalla Pariisissa. Lokakuussa 2017 useita kymmeniä Femen aktivisteja sekä feministejä protestoi elokuvaohjaaja Roman Polánskin retrospektiivia Cinémathèque française'ssa vastaan Pariisissa, samaan aikaan kun elokuvateollisuudessa oli paljastanut useita seksuaalisista väärinkäytöksistä syytettyjä tuottajia ja ohjaajia kuten mm. Harvey Weinstein, Woody Allen ja Kevin Spacey.  Joulukuussa 2017 Femen aktivisti yritti Pietarinkirkon aukiolla, muutama tunti ennen paavin Urbi et orbi joulusanoman julistusta, siepata jouluseimiasetelmasta Jeesus-lapsen huutaen: "Jumala on nainen!" ja sama iskulause oli maalattu hänen selkänsä ihoon.

Maaliskuussa 2018 Femenin mielenosoittaja vastusti Silvio Berlusconia Milanossa äänestyspaikalla iho maalattuna iskulauseilla ja huutamalla: "Sinun aikasi on lopussa!" Heinäkuussa 2018 yksi Femenin neljästä perustajasta, maanpaossa vuodesta 2011 ollut Oksana Šaško, löydettiin kuolleena Pariisissa. Femenin mielenosoittaja iho maalattuna iskulauseilla protestoi Yhdysvaltojen presidentti Donald Trumpin vierailua vastaan Pariisissa marraskuussa 2018. Marraskuun lopulla 2018 Femenin jäsenet protestoivat Madridissa Francisco Francon kuoleman muistopäivää vastaan. 

Helmikuussa 2020 Femenin johtaja Inna Ševtšenkoa haastateltiin France 24 kanavan tv-ohjelmassa, hänen julkaisemastaan "My first name is Inna" omaelämäkerrasta. Femenin mielenosoittaja Anya Alian protestoi Kiovassa presidentin toimiston edessä Kansainvälisenä naistenpäivänä maaliskuussa 2020 naisiin kohdistuvan väkivallan estävän sopimuksen ratifioimisen puolesta, joka hyväksyttiin Istanbulin sopimuksessa vuonna 2011.

Toiminta on jatkunut myös vuonna 2021 ja 2022.

Rahoitus 

Ryhmään soluttautuneen katolisen Il Foglio -lehden toimittajan mukaan aktivisteille maksettiin 2 500 euroa kuukaudessa. Pariisissa toimineet aktivistit voivat tienata jopa 1 000 euroa päivässä. Lehden mukaan ryhmää rahoittivat yhdysvaltalaiset ja saksalaiset liikemiehet. Erikseen mainittiin yhdysvaltalais-ukrainalais-israelilainen Jed Sanden, joka omistaa mm. aiemmin Kyiv Post -lehteä julkaisseen KP Media -yhtiön. Dokumentissa "Ukraine is not a brothel" viitataan että liikkeen takana olisi mies.

Katso myös 
 Feminismi
 Kansalaisaktivismi
 Pussy Riot

Lähteet

Aiheesta muualla 

 femen.info 
 FEMEN.tv 
 Ackerman, Galia: FEMEN. John Wiley and Sons Inc., 2014. EISBN: 9780745683232

Feministiset järjestöt
Ukrainalaiset järjestöt
Uskonto ja yhteiskunta